CELEX: 32021D0285
Language: ro
Date: 2021-02-22 00:00:00
Title: Decizia (PESC) 2021/285 a Consiliului din 22 februarie 2021 de modificare a Deciziei (PESC) 2018/907 privind prelungirea mandatului reprezentantului special al Uniunii Europene pentru Caucazul de Sud și criza din Georgia

23.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 62/51
               
            
         DECIZIA (PESC) 2021/285 A CONSILIULUI
         din 22 februarie 2021
         de modificare a Deciziei (PESC) 2018/907 privind prelungirea mandatului reprezentantului special al Uniunii Europene pentru Caucazul de Sud și criza din Georgia
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 33 și articolul 31 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 13 noiembrie 2017, Consiliul a adoptat Decizia (PESC) 2017/2071 (1) de numire a domnului Toivo KLAAR în calitatea de reprezentant special al Uniunii Europene (RSUE) pentru Caucazul de Sud și criza din Georgia.
                  
               
                     (2)
                  
                  
                     La 25 iunie 2018, Consiliul a adoptat Decizia (PESC) 2018/907 (2) privind prelungirea mandatului RSUE, astfel cum a fost modificată prin Decizia (PESC) 2020/254 a Consiliului (3). Mandatul RSUE urmează să expire la 28 februarie 2021.
                  
               
                     (3)
                  
                  
                     Mandatul RSUE pentru Caucazul de Sud și criza din Georgia ar trebui să fie prelungit cu încă 12 luni și ar trebui să fie stabilită o nouă valoare de referință financiară pentru perioada cuprinsă între 1 martie 2021 și 28 februarie 2022.
                  
               
                     (4)
                  
                  
                     RSUE își va executa mandatul în contextul unei situații care s-ar putea deteriora și care ar putea împiedica realizarea obiectivelor acțiunii externe a Uniunii prevăzute la articolul 21 din tratat,
                  
               ADOPTĂ PREZENTA DECIZIE:
         
            Articolul 1
            Decizia (PESC) 2018/907 se modifică după cum urmează:
            
                        1.
                     
                     
                        Articolul 1 se înlocuiește cu următorul text:
                        
                           „Articolul 1
                           Reprezentantul special al Uniunii Europene
                           Mandatul domnului Toivo KLAAR în calitatea de reprezentant special al Uniunii Europene (RSUE) pentru Caucazul de Sud și criza din Georgia se prelungește până la 28 februarie 2022. Consiliul poate decide încetarea anticipată a mandatului RSUE, pe baza unei evaluări efectuate de Comitetul politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).”
                        
                     
                  
                        2.
                     
                     
                        Articolul 3 se înlocuiește cu următorul text:
                        
                           „Articolul 3
                           Mandat
                           În vederea realizării obiectivelor de politică, mandatul RSUE constă în:
                           
                                       (a)
                                    
                                    
                                       dezvoltarea contactelor cu guvernele, parlamentele, alți actori politici majori, autoritățile judiciare și societatea civilă din regiune;
                                    
                                 
                                       (b)
                                    
                                    
                                       încurajarea țărilor din regiune să coopereze și să faciliteze o astfel de cooperare pe teme regionale de interes comun, cum ar fi amenințările la adresa securității comune, combaterea terorismului, a traficului ilicit și a criminalității organizate; încurajarea și facilitarea cooperării transfrontaliere și interzonale, acolo unde este fezabil, pentru a răspunde nevoilor locale și a consolida încrederea și reconcilierea;
                                    
                                 
                                       (c)
                                    
                                    
                                       contribuția la soluționarea pașnică a conflictelor în conformitate cu principiile de drept internațional și facilitarea punerii în practică a unei astfel de soluționări în strânsă coordonare cu Organizația Națiunilor Unite și OSCE, și în sprijinul Grupului de la Minsk al OSCE și al copreședinților acestuia;
                                    
                                 
                                       (d)
                                    
                                    
                                       în ceea ce privește criza din Georgia:
                                       
                                                   (i)
                                                
                                                
                                                   acordarea de asistență în vederea pregătirii negocierilor internaționale desfășurate în temeiul punctului 6 din planul de soluționare din 12 august 2008, Dezbaterile internaționale de la Geneva, și a măsurilor de punere în aplicare a acestuia din 8 septembrie 2008, inclusiv privind acorduri în ceea ce privește securitatea și stabilitatea în regiune, chestiunea refugiaților și a persoanelor strămutate în interiorul țării, pe baza principiilor recunoscute la nivel internațional, precum și privind orice alt subiect, cu acordul comun al părților;
                                                
                                             
                                                   (ii)
                                                
                                                
                                                   contribuția la definirea poziției Uniunii și reprezentarea acesteia la nivel de RSUE în cadrul negocierilor menționate la punctul (i); și
                                                
                                             
                                                   (iii)
                                                
                                                
                                                   facilitarea punerii în aplicare a planului de soluționare din 12 august 2008, precum și a măsurilor de punere în aplicare a acestuia din 8 septembrie 2008;
                                                
                                             
                                 
                                       (e)
                                    
                                    
                                       facilitarea elaborării și a punerii în aplicare a unor măsuri de consolidare a încrederii, în acord cu experiența statelor membre, dacă aceasta există și este adecvată;
                                    
                                 
                                       (f)
                                    
                                    
                                       facilitarea unor eforturi incluzive de consolidare a păcii în cadrul societăților și contribuția la eforturile respective, cu scopul de a soluționa conflictele și de a se consolida pacea;
                                    
                                 
                                       (g)
                                    
                                    
                                       acordarea de asistență pentru pregătirea, după caz, a contribuțiilor Uniunii la o eventuală soluționare a conflictului;
                                    
                                 
                                       (h)
                                    
                                    
                                       intensificarea dialogului Uniunii cu principalii actori interesați în ceea ce privește regiunea;
                                    
                                 
                                       (i)
                                    
                                    
                                       acordarea de asistență Uniunii în ceea ce privește dezvoltarea în continuare a unei politici cuprinzătoare cu privire la Caucazul de Sud;
                                    
                                 
                                       (j)
                                    
                                    
                                       în cadrul activităților prevăzute la prezentul articol, contribuția la punerea în aplicare a politicii Uniunii privind drepturile omului și a orientărilor Uniunii privind drepturile omului, în special în ceea ce privește copiii și femeile din zonele afectate de conflicte, mai ales prin monitorizarea și abordarea evoluțiilor în această privință.”
                                    
                                 
                     
                  
                        3.
                     
                     
                        La articolul 5 alineatul (1), se adaugă următorul paragraf:
                        „Valoarea de referință financiară destinată să acopere cheltuielile aferente mandatului RSUE pentru perioada cuprinsă între 1 martie 2021 și 28 februarie 2022 este de 2 940 000 EUR.”
                     
                  
                        4.
                     
                     
                        La articolul 14 primul paragraf, a doua teză se înlocuiește cu următorul text:
                        „RSUE prezintă Consiliului, ÎR și Comisiei rapoarte periodice privind progresele înregistrate și, până la 30 noiembrie 2021, un raport cuprinzător final privind executarea mandatului.”
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 22 februarie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia (PESC) 2017/2071 a Consiliului din 13 noiembrie 2017 de numire a reprezentantului special al Uniunii Europene pentru Caucazul de Sud și criza din Georgia (JO L 295, 14.11.2017, p. 55).
         
            (2)  Decizia (PESC) 2018/907 a Consiliului din 25 iunie 2018 privind prelungirea mandatului reprezentantului special al Uniunii Europene pentru Caucazul de Sud și criza din Georgia (JO L 161, 26.6.2018, p. 27).
         
            (3)  Decizia (PESC) 2020/254 a Consiliului din 25 februarie 2020 de modificare a Deciziei (PESC) 2018/907 privind prelungirea mandatului reprezentantului special al Uniunii Europene pentru Caucazul de Sud și criza din Georgia (JO L 54I, 26.2.2020, p. 11).